Kif kien mistenni, tul dawn l-aħħar jiem l-aġenda nazzjonali ċċaqilqet minn dik marbuta mal-ħajja ta' kuljum. Il-politika fiha d-diskussjonijiet tagħha. Numru ta' drabi tintilef taħseb billi tħares biss lejn żokritha. Fl-istess ħin, dak li huwa verament importanti għall-bniedem fil-ħajja tiegħu ta' kull ġurnata jintilef. Anzi, jisparixxi fl-argumenti li ma jispiċċawx ħlief huma stess fix-xejn. Biss, ir-realtà hemm tibqa', 'il bogħod mir-retorika u d-dikjarazzjonijiet. Tibqa' tistenna li jkun hemm soluzzjoni għaliha li, daqqa għal raġuni, u daqqa għal oħra, tibqa' titħalla tistenna. F'dan ix-xahar ta' Awissu, fejn infakkru mill-ġdid il-memorja ta' żewġ politiċi Nsara, Luigi Sturzo (fit-8 ta' Awissu) u Alcide de Gasperi (fid-19 ta' Awissu), li wieħed ma jistax ma jiftakarx f'ħidmiethom. Kif dawn iż-żewġ politiċi demokratiċi-kristjani kellhom fil-prijorità tagħhom ir-riformi soċjali li s-soċjetà, kull waħda, ikollha bżonn. Kellhom viżjoni ċara li tassigura li tgħolli lil min huwa minn taħt 'il fuq. B'mod partikolari de Gasperi, li kien il-Prim Ministru li kellu jibni mill-ġdid pajjiż imkisser kompletament. Fir-riformiżmu Nisrani assigra bidliet soċjali u ekonomiċi varji proprju għax kellu pjan ċar ta' ħidma. Pjan li mhux biss kellu l-ħin li jibni, imma wkoll li jwettaq. Fir-riskju tal-faqar Tul din il-ġimgħa ħarġu mill-ġdid figuri li għandhom jinkwetaw, u fl-istess ħin jindikaw li pjan nazzjonali, f'dan il-pajjiż, preżentement m'għandniex. Il-fatt li rriżulta, għall-kuntrarju ta' dak li qed ningħataw x'nifhmu mill-propaganda tal-Gvern, li hemm tnejn u sebgħin elf (72,000) persuna li huma f'riskju ta' faqar għandu jinkwetana. Din il-figura ġiet stabbilita fuq il-fatt indiskuss li hawn dan l-ammont ta' persuni li għandhom salarju li ma jaqbiżx it-tmient'elef u seba' mitt ewro (€8,700) fis-sena. Dan ifisser li dawn il-Maltin u Għawdxin qed idaħħlu paga ta' seba' mija u ħamsa u għoxrin ewro (€725) fix-xahar. Dan ifisser salarji li ma jippermettux lill-familja biex tlaħħaq mal-għoli tal-ħajja li għaddejja bir-ritmu tagħha. L-għoli tal-ħajja Għax ma hemmx dubju li l-ħajja qegħda togħla u jekk 'l hekk imsejħa 'gwerra' fit-tariffi li għaddejja mill-Istati Uniti tal-Amerika mal-Unjoni Ewropea u ċ-Ċina tkompli tikkarga iktar ser ikun hemm żidiet oħra li ser jeffettwawna. Għax skont dak li qiegħed jiġi mbassar, dan ser iġib żieda ikbar fuq il-prezz tal-prodotti li mdorrija nixtru kuljum għall-ħajja tagħna. Kemm ser ikun dan għad irridu naraw, però ser iseħħ b'detriment għall-poplu. Diġà, però, rajna żieda ta' 4% fil-prezz tal-petrol u d-diesel, li hija t-tieni waħda li ser inġorru fix-xhur li ġejjin. Nafu sew ukoll, kif qal sewwa l-Kap tal-Partit, li hemm 80% tal-poplu li qed isibu ruħhom iħallsu ferm iktar milli għandhom fuq il-kontijiet tad-dawl. Ruħ soċjali Il-Gvern, f'dawn iċ-ċirkostanzi għandu jkollu l-għan li jibni l-prijorità sabiex jikkonfronta dak li għandna u dak li ġej. Għandu ċertament jara li jqajjem il-kuxjenza soċjali tiegħu sabiex nikkonfrontaw iktar dak li qed niffaċċjaw. Ngħid dan iktar u iktar fl-isfond tan-numru qawwi ta' persuni ta' nazzjonalitajiet oħra li qed jinġiebu jaħdmu f'pajjiżna, fejn il-kundizzjonijiet m'humiex dejjem tajbin ħafna. Kif qed naraw, l-istatistika qegħda turi li min għandu r-responsabbiltà politika qiegħed japprova permessi bla rażan, u dan mingħajr ma hemm pjan jew trasparenza. F'dan hemm bżonn ta' ħsieb ċar u li jaħrab diversi problemi. Ma hemmx dubju li l-ħajja soċjali u ekonomika tagħna qegħda f'dan tgħaddi minn pressjonijiet u sfidi li ma hemmx pjan veru għalihom. Fil-politika ekonomika jidher hawn, mill-iktar ċar, li l-linja hija waħda fdata assolutament f'ħidmet is-suq. Il-Gvern, minn dak li qed naraw, abdika sew u qiegħed iħalli ħafna għaddej, bit-tama li s-suq stess isib it-triq it-tajba. Biss, kif nafu, dan ma jseħħx, sakemm ma jkunx hemm l-attenzjoni kostanti tas-soċjetà. Ċertament, b'dak li qed naraw, hemm kumplikazzjonijiet xejn faċli għas-servizzi tas-saħħa, tal-edukazzjoni, tad-dinja tal-kirjiet tad-djar, li qed jitħallew għaddejjin mingħajr pjan. Inġustizzji soċjali Hemm ukoll il-bżonn ta' attenzjoni lill-kultura tagħna. Jekk nibqgħu għaddejjin fuq din ir-rotta, li minnha wieħed jifhem li l-Gvern m'għandux pjan ta' riforma soċjali vera, hemm se mmorru. L-inġustizzji soċjali kbar li żviluppajna f'pajjiżna jridu jiġu regolati. Ma jistax ikun li jibqa' jkollna, f'ekonomija b'saħħitha, persuni li l-kundizzjonijiet soċjali tagħhom huma daqshekk baxxi. Din, ċertament, hija pożizzjoni xejn tajba, però li għandu jkollha l-konfort li tista' tiġi konfrontata politikament. Proprju għalhekk li l-Partit Nazzjonalista ser jibqa' jkun ir-ruħ soċjali tal-poplu kollu.
Politika u riformi soċjali.